เช่าซื้อรถยนต์สุดอั้นแห่ขึ้นดอกเบี้ย
เมินกระทบยอดเริ่มเก๋งป้ายแดงแก้ต้นทุนหนี้สูง
10 พ.ย. 2557

เมินกระทบยอดเริ่มเก๋งป้ายแดงแก้ต้นทุนหนี้สูง
เช่าซื้อไม่สนยอด แห่ขึ้นดอกเบี้ยแก้เกมต้นทุนคุณภาพหนี้สูง รองรับอนาคตดอกเบี้ยขาขึ้น
แหล่งข่าวจากผู้ประกอบการธุรกิจเช่าซื้อรถยนต์ เปิดเผยว่า ตั้งแต่เดือน ก.ย.-ต.ค.ที่ผ่านมา ผู้ประกอบการธุรกิจเช่าซื้อรถยนต์หลายรายต่างทยอยปรับขึ้นดอกเบี้ยเช่าซื้ออีก 0.10-0.15% เพื่อให้สอดคล้องกับภาวะเศรษฐกิจที่ชะลอตัว และแนวโน้มต้นทุนการเงินด้านดอกเบี้ยที่คาดว่าจะมีการปรับขึ้นในปีหน้า ทำให้ปัจจุบัน อัตราดอกเบี้ยรถเก๋งป้ายแดงในอุตสาหกรรมเฉลี่ยอยู่ที่ 2.65-2.75%
นายธีรชาติ จิรจรัสพร ผู้อำนวยการอาวุโส ฝ่ายพัฒนาผลิตภัณฑ์เช่าซื้อ ธนาคารธนชาต กล่าวว่า ธนาคารได้ทยอยปรับขึ้นดอกเบี้ยเช่าซื้อรถเก๋งป้ายแดงมาอยู่ที่ 2.65-2.75% ซึ่งใกล้เคียงกับอัตราของอุตสาหกรรม โดยมีปัจจัยหลักมาจากภาวะเศรษฐกิจที่ชะลอตัว จนกระทบต่อคุณภาพหนี้และต้นทุนดำเนินงานสูงขึ้น
“ที่ผ่านมา อัตราดอกเบี้ยรถเก๋งป้ายแดงถือว่าต่ำเกินไป การขึ้นดอกเบี้ยครั้งนี้ เพื่อให้สะท้อนกับภาวะเศรษฐกิจและคุณภาพหนี้ ซึ่งเราเองก็ไม่กลัวว่าจะเสียลูกค้าใหม่ไป เพราะในภาวะเศรษฐกิจเช่นนี้ ความสามารถในการซื้อ การมีเงินดาวน์ การผ่อนค่างวด และการขายรถเก่าให้ได้ราคาดีเพื่อซื้อรถใหม่ จะเป็นปัจจัยสำคัญมากกว่าการคำนึงถึงเรื่องดอกเบี้ย เพราะปัจจุบันก็มีแคมเปญ ดอกเบี้ย 0% หรือดาวน์ 0% อยู่แล้ว แต่ก็ยังไม่ค่อยมีใครซื้อรถใหม่” นายธีรชาติ กล่าว
นายสุรัตน์ ลีลาทวีวัฒน์ รักษาการกรรมการผู้จัดการ บริษัท ลีสซิ่งกสิกรไทย กล่าวว่า บริษัทได้ปรับขึ้นดอกเบี้ยเช่าซื้อเฉพาะรถป้ายแดงมาตั้งแต่เดือน ต.ค.อีก 0.15% เป็น 2.65% ตามต้นทุนที่สูงขึ้น แต่ยังปรับขึ้นในส่วนรถมือสอง 
ขณะที่ นายศักดิ์ชัย พีชะพัฒน์ รองกรรมการผู้จัดการใหญ่ ธนาคารทิสโก้ กล่าวว่า ได้ขึ้นดอกเบี้ยในอัตราเดียวกัน และยังคาดว่าในอีก 12 เดือนข้างหน้า ดอกเบี้ยนโยบายซึ่งเป็นดอกเบี้ยระยะสั้นจะมีการปรับขึ้น ขณะที่ดอกเบี้ยเช่าซื้อเป็นดอกเบี้ยคงที่ระยะยาวอย่างน้อย 4 ปี จึงต้องเตรียมพร้อมไว้ก่อน
ด้าน นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง กล่าวว่า บริษัทได้ปรับขึ้นดอกเบี้ยเฉพาะรถเก๋งมือสองจาก 3.5% เป็น 3.75% ส่วนรถบรรทุกมือสองดอกเบี้ยอยู่ที่ 5.59% แต่รถบรรทุกป้ายแดงดอกเบี้ยยังคงที่ 3.5% ไม่สามารถปรับขึ้นได้ เนื่องจากภาวะแข่งขันสูง และผู้ประกอบการหลายรายหันมาทำตลาดรถบรรทุกมากขึ้น เพื่อชดเชยกับตลาดรถเก๋งที่หายไป